En nom de nostre seigneur amen. L’an de l’incarnacion d’icellui courrent mil trois cens quatre vins et dix neuf, le sixiesme jour du mois d’octobre enuiron trois heures apres miedi dudit jour, en la ville de Dijon, deuant l’ostel et domicille de discrete personne et saige maistre Jehan Couillers, doien de la chapelle monseigneur le duc de Bourgongne a Diion, en la presence de moy Jehan Lebon de Diion, coadiuteur du notaire dudit lieu pour mondit seigneur, et des tesmoings cy apres escrips, messire Jehan de Bournay, prestre corial de la dite chappelle, dit a religieuse personne maistre Jehan Laurent, bacheler en lois, chanoine du monastiere Saint Estienne de Diion, vicaire en l’espiritualite de reuerend pere en Dieu frere Robert de Baubigney docteur en decret abbe dudit monastiere, les paroles ou samblables en effect qui s’ensuiguent: Maistre Jehan Laurent je vous suis alez requerir que de grace il vous plaisit que noble homme Jehan d’Escharnot, escuier vallet de monsieur le doien de la dite chappelle, qu’il est trespasse, fut comme parrochiens de Saint Medart en l’église dudit Saint Medard representez et enterre en la chappelle de nostre seigneur le duc. Encore de present, comme chappellain de monsieur le doien et de lui a ce commis en la presence des assistans, le vous quier que de vostre grace il vous plaise que ainsi le vuillez faire. Liquelx maistre Jehan lui dit: Pour quoy pour grace vous le me requerez, je le vous octroye. Et, a l’affin que messieurs de la Chappelle ou vous pour ce n’y vuilessient acquerir aucun droit de possession, je en demande à Jehan Lebon cy present a moy estre fait publique instrument soubz le seel de la cour de mondit seigneur le duc. Auquel je octroia. En tesmoing de ce j’ay requis et obtenu le seel de la dite court estre mis a ces presentes lettres faites et passees en ma presence comme dit est. Presens messire Pierre Fremiot prestre, Bertrant d’Auteuille escuier, Perrin de Terre Monde clerc et plusieurs autres tesmoings a ce appellez et requis l’an et jour dessus diz. — Jo. Lebon.